സിപിഎം നേതാവിന് നാലര കോടിയുടെ വായ്പാ കുടിശിക ഏറ്റെടുത്ത് മറ്റൊരു സഹകരണ ബാങ്ക് പ്രതിഷേധവുമായി സിപിഐ തൃശൂര്: കരുവന്നൂര് സഹകരണ ബാങ്കിലെ സിപിഎം നേതാവിന്റെ വായ്പാ കുടിശിക മറ്റൊരു സഹകരണ ബാങ്കിനെക്കൊണ്ട് ഏറ്റെടുപ്പിച്ച സംഭവത്തില് പ്രതിഷേധവുമായി സിപിഐ. നാലരക്കോടിയുടെ വായ്പയും കുടിശികയുമാണ് ബാങ്ക് ഭരണസമിതിയംഗങ്ങളുടെ സ്വാധീനത്തില് മറ്റൊരു സഹകരണ ബാങ്കിലേക്ക് മാറ്റിയത്. വായ്പ ഏറ്റെടുത്ത സഹകരണ ബാങ്കിലെ സിപിഐ അംഗങ്ങളാണ് പ്രതിഷേധവുമായി രംഗത്തെത്തിയത്. വായ്പ ഏറ്റെടുത്ത സമീപ പഞ്ചായത്തിലെ സഹകരണ ബാങ്ക് സാമ്ബത്തിക പ്രതിസന്ധി മൂലം എട്ട് മാസമായി മറ്റ് വായ്പകള് നല്കുന്നത് മരവിപ്പിച്ചിരുന്നു. ഇതിനിടയിലാണ് സിപിഎം നേതാവിന്റെ വായ്പ കുടിശിക സഹിതം ഏറ്റെടുത്തത്. സംഭവത്തില് വിശദീകരണം ആവശ്യപ്പെട്ട് സിപിഐ അംഗങ്ങള് ബാങ്ക് ഭരണസമിതിക്ക് കത്ത് നല്കിയിട്ടുണ്ട്. ബാങ്കിലെ 12 അംഗ ഭരണസമിതിയില് നാല് പേരാണ് സിപിഐയ്ക്കുളളത്. വായ്പ ഏറ്റെടുക്കാനുളള നീക്കത്തെ സിപിഐ അംഗങ്ങള് തുടക്കം മുതല് എതിര്ത്തെങ്കിലും ഇത് അവഗണിച്ച് ഭൂരിപക്ഷത്തിന്റെ ബലത്തില് വായ്പ ഏറ്റെടുക്കുന്നതിന് ഭരണസമിതി അംഗീകാരം നല്കുകയായിരുന്നു. നേതാവിന്റെ അടുത്ത ബന്ധു ഈ ബാങ്കില് ജോലി ചെയ്യുന്നുമുണ്ട്. ബിനാമി ഇടപാടിലൂടെയാണ് കരുവന്നൂര് ബാങ്കില് നിന്ന് സിപിഎം നേതാവ് 4.5 കോടി രൂപയുടെ വായ്പ സംഘടിപ്പിച്ചത്.